Bħala waħda mill-ewwel ġuriżdizzjonijiet madwar id-dinja, l-UE qed tistabbilixxi qafas biex tiġi żgurata tranżizzjoni bla xkiel meta jiġu tterminati l-parametri referenzjarji finanzjarji. Illum l-ambaxxaturi għall-UE kkonfermaw f'isem il-Kunsill qbil milħuq bejn il-presidenza Ġermaniża u n-negozjaturi tal-Parlament Ewropew dwar l-emendar tal-hekk imsejjaħ Regolament dwar il-Parametri Referenzjarji. L-emendi maqbula huma ta' importanza ewlenija biex jiġi evitat kwalunkwe riskju sistemiku li jista' jirriżulta mill-eliminazzjoni gradwali tal-London InterBank Offered Rate (LIBOR) sa tmiem l-2021. Ir-rati ta' referenza tal-LIBOR u parametri referenzjarji ewlenin oħra jintużaw b'mod ġenerali bħala referenzi f'varjetà kbira ta' kuntratti u strumenti finanzjarji. Il-waqfien tal-LIBOR ma jirriżultax mill-ħruġ tar-Renju Unit. F'inqas minn sitt xhur mill-preżentazzjoni tal-proposta leġiżlattiva mill-Kummissjoni Ewropea, il-Kunsill u l-Parlament Ewropew iffinalizzaw test legali li jindirizza l-aktar kwistjonijiet urġenti meta jieqfu l-parametri referenzjarji ta' importanza kritika. Il-qbil rapidu jħalli biżżejjed żmien biex jiġu aġġustati għadd kbir ta' kuntratti u strumenti finanzjarji fid-dawl tal-iskadenza tal-parametru referenzjarju tal-LIBOR fi żmien sena. Dan il-qbil huwa essenzjali sabiex jiġu evitati riskji sinifikanti għall-istabbiltà tas-sistema finanzjarja tagħna u l-ekonomija tagħna. Jörg Kukies, Segretarju tal-Istat fil-Ministeru Federali għall-Finanzi tal-Ġermanja L-għan tal-emendi għar-Regolament dwar il-Parametri Referenzjarji huwa li jiġi żgurat li parametru referenzjarju statutorju jkun jista' jiġi stabbilit mir-regolaturi sa dak iż-żmien li ma jibqax jintuża parametru referenzjarju sistemikament importanti, u b'hekk tiġi protetta l-istabbiltà finanzjarja fis-swieq tal-UE. Sostituzzjoni obbligatorja tal-parametri referenzjarji, inkluż permezz ta' leġiżlazzjoni tal-UE Ir-regoli l-ġodda jagħtu lill-Kummissjoni s-setgħa li tissostitwixxi l-hekk imsejħa ''parametri referenzjarji ta' importanza kritika'', li jistgħu jaffettwaw l-istabbiltà tas-swieq finanzjarji fl-Ewropa, u parametri referenzjarji rilevanti oħra, jekk it-terminazzjoni tagħhom tirriżulta fi tfixkil sinifikanti fil-funzjonament tas-swieq finanzjarji fl-UE. Il-Kummissjoni ser tkun tista' wkoll tissostitwixxi parametri referenzjarji ta' pajjiżi terzi jekk il-waqfien tagħhom jirriżulta fi tfixkil sinifikanti fil-funzjonament tas-swieq finanzjarji jew joħloq riskju sistemiku għas-sistema finanzjarja fl-UE. B'hekk, parametru referenzjarju statutorju ser jissostitwixxi parametri referenzjarji fi strumenti finanzjarji u kuntratti li jew ma fihom l-ebda sostituzzjoni kuntrattwali – l-hekk imsejħa ''dispożizzjoni ta' riżerva'' – inkella dispożizzjoni ta' riżerva li hija meqjusa bħala mhux xierqa mir-regolaturi, pereżempju, minħabba li jista' jkollha impatt negattiv fuq l-istabbiltà finanzjarja. Jiġi pprovdut ukoll qafas għas-sostituzzjoni ta' parametru referenzjarju permezz ta' leġiżlazzjoni nazzjonali. Użu tal-parametri referenzjarji ta' pajjiżi terzi Il-Kunsill u l-Parlament estendew ukoll il-perjodu ta' tranżizzjoni biex tiġi żgurata tranżizzjoni bla xkiel għar-regoli l-ġodda għall-użu tal-parametri referenzjarji ta' pajjiżi terzi. L-entitajiet taħt superviżjoni tal-UE jkunu jistgħu jużaw tali parametri referenzjarji sal-aħħar tal-2023. Il-Kummissjoni tista' testendi ulterjorment dan il-perjodu sa tmiem l-2025 f'att delegat li għandu jiġi adottat sal-15 ta' Ġunju 2023, jekk tipprovdi evidenza li dan huwa meħtieġ f'rapport li għandu jiġi ppreżentat sa dak iż-żmien. Ir-rapport tal-Kummissjoni ser jivvaluta wkoll jekk huwiex meħtieġ li tiġi emendata l-leġiżlazzjoni dwar l-użu tal-parametri referenzjarji ta' pajjiżi terzi minn entitajiet taħt superviżjoni tal-UE, u jkun akkumpanjat minn proposta leġiżlattiva, kif xieraq. Il-passi li jmiss Il-Parlament u l-Kunsill issa ser jadottaw l-emendi mingħajr aktar diskussjoni kemm jista' jkun malajr. Regolament li jemenda r-regolament (UE) 2016/1011 u r-regolament (UE) 648/2012 Din ir-riżorsa bħalissa hi disponibbli biss bil-lingwa jew il-lingwi li ġejjin: